Anmeldelse: Ensomheden af Andrew Michael Hurley – Bøgernes labyrint
23. august 2016 20. november 2018 Marit
Anmeldelse: Ensomheden af Andrew Michael Hurley
Denne bog er ifølge den danske udgaves forside af Sunday Telegraph udråbt til "En kommende klassiker" og af The Guardian til "Et gotisk mesterværk". Jeg er ikke enig. Det er sådan set ikke en dårlig bog, men uhyggen i den påståede gotiske gyser brænder ikke igennem.
Målet for rejsen er et øde sted på Lancashires kyst, The Moorings. Formålet er – bortset fra almindelig bøn og spirituel renselse – at udvirke et mirakel, der skal give fortællerens storebror talens brug og kurere hans enfold.
Jeg har spekuleret en del over denne bog. Hvorfor indfinder uhyggen sig ikke, selv om elementerne er til stede? En forklaring kunne være, at uhyggen er "lost in translation". Der var især én ting, der undrede mig undervejs. Fortælleren kalder konsekvent forældrene for Mutter og far – hvorfor ikke Mutter og Fatter, hvis vi skal blive i det joviale? Jeg fik mulighed for at kaste et blik i originaludgaven, og der kaldes de Mummer and Farther, og det forklarede en del. Farther er en lidt pompøs udtale af ordet for far, father, og betyder samtidig "længere væk", og det forklarer en del om faderens lidt distancerede, men ikke uvigtige, rolle i bogen. "Mummer" var stadig et mysterium, som jeg konfronterede min engelske veninde med. Hun kommer fra den del af England og kunne oplyse mig om begrebet 'mummery', en lokal skik med at gå rundt og lave "julelege" hos folk mod en erkendtlighed – lidt ligesom Fastelavn. Og lige den slags foregår i bogen, og er en af de situationer, hvor pilgrimmene føler sig utrygge.
Det er måske ikke uvæsentligt, at menighedens skytsengel, St. Jude (apostlen Judas Taddeus) i England er kendt som "Patron Saint of lost causes" (skytshelgen for håbløse foretagender).
Og det er måske også oversætterens skytshelgen, for, når jeg siger, at uhyggen er "lost in translation", skyldes det nok at opgaven har været meget svær, måske håbløs – medmindre bogen blev udstyret med et større noteapparat, og så er uhyggen jo gået fløjten.
Bogen er modtaget til anmeldelse fra forlaget
Andrew Michael Hurley: Ensomheden
Lindhardt & Ringhof, 2016. 335 sider
Originaludgave: The Loney, 2014. Oversat af Kim Langer
Previous Ny skønlitteratur – august 2016
Next Anmeldelse: Kureren af Kjell Ola Dahl
23. august 2016 kl. 22:13
Marit siger:
23. august 2016 kl. 22:18
Hej K! Blev jo nødt til at anmelde, havde efter ønske modtaget et anmeldereksemplar fra Forlaget. Men jeg blev fælt skuffet. Min engelske veninde læste den, og var heller ikke begejstret. Så måske ligger det ikke udelukkende i oversættelsen. Men alligevel – meget er nok "lost In translation"